b'\n_START_ARTICLE_\nCelica\n_START_PARAGRAPH_\nC\xc3\xa9lica (latinsko cellula - sobica) je osnovna gradbena in funkcionalna enota vseh \xc5\xbeivih organizmov. Celice so najmanj\xc5\xa1i deli organizmov, ki jih obravnavamo kot \xc5\xbeive, zato jim pogosto pravimo tudi gradbeni elementi \xc5\xbeivljenja. Nekateri organizmi, kot so bakterije so enoceli\xc4\x8darji; sestavlja jih ena sama celica. Drugi organizmi, kot ljudje, so mnogoceli\xc4\x8dni (\xc4\x8dlove\xc5\xa1ko telo sestavlja pribli\xc5\xbeno 100 bilijonov celic)._NEWLINE_Celice so v povpre\xc4\x8dju velike 10-20 \xce\xbcm, s prostim o\xc4\x8desom jih ne moremo videti. S svetlobnim mikroskopom (pove\xc4\x8dava do 2000\xc3\x97) vidimo celico kot vre\xc4\x8dasto tvorbo, ki je obdana s celi\xc4\x8dno membrano, izpolnjena s citoplazmo in ima celi\xc4\x8dno jedro. Z elektronskim mikroskopom (pove\xc4\x8dava do 1.000.000\xc3\x97) lahko opazujemo podrobno zgradbo celi\xc4\x8dnih organelov (ribosomi, lizosomi, endoplazemski retikulum, Golgijev aparat, mitohondriji), ki opravljajo razli\xc4\x8dne naloge._NEWLINE_Na celi\xc4\x8dni ravni se z organizmi ukvarja panoga biologije, imenovana celi\xc4\x8dna biologija. Celi\xc4\x8dna teorija, ki pravi, da so vsi organizmi zgrajeni iz celic, je tudi eden temeljev sodobne biologije nasploh.'